Det skriver den danske storavisen Ekstra Bladet fredag. Avisen hevder å ha fått opplysninger etter et tett samarbeid med belgiske Het Nieuwsblad.
Det skal angivelig allerede ha vært kontakt mellom Solbakken og ledelsen i Club Brugge, ifølge den danske avisen. Men da VG snakker med Solbakken fredag formiddag, avviser han at han forlater København-klubben.
– Det jeg kan si er at jeg kommer til å trene FC København neste år. Det er jeg 100 prosent sikker på, sier han til VG.
Likevel går han så langt som å innrømme at det er klubber som er interessert, men hvilke vil han ikke avsløre.
Også klubbens administrerende direktør Anders Hørsholt avviser at hedmarkingen tar med seg flyttelasset og setter kursen sørover mot Belgia.
– Vi har nettopp forlenget vår avtale med fire nye år. Så spekulasjonene kan droppes de neste 3 – 4 årene, sier Hørsholt til danske Berlingske Tidende.
Mannen fra Hedmarken har kontrakt med FCK til 2021. Også tidligere Inter- og Ajax-trener Frank de Boer og Franky Dury er linket til jobben.
Nordmannens FCK møtte Club Brugge i mesterligaen i høst. Begge kampene endte med seier 4 – 0 og 2 – 0.
Belgierne er på jakt etter ny trener som følge av at den tidligere keeperkjempen Michel Preud'homme nylig trakk seg etter fire år i jobben.